ไวทัส เบริง

**ไวทัส โยนัสเซน เบริง** () หรือชื่อในภาษารัสเซีย **อีวาน อีวาโนวิช เบริง** () เป็นนักสำรวจ นักทำแผนที่ และเจ้าหน้าที่กองทัพเรือรัสเซียเชื้อสายเดนมาร์ก เขาเป็นที่รู้จักในการนำการสำรวจคัมชัตคาครั้งที่หนึ่งและการสำรวจซีกโลกเหนือครั้งยิ่งใหญ่อันเป็นการสำรวจชายฝั่งทางทิศตะวันออกเฉียงเหนือของทวีปเอเชียและชายฝั่งทางทิศตะวันตกของทวีปอเมริกาเหนือ อย่างไรก็ดี ช่องแคบเบริง ทะเลเบริง เกาะเบริง ธารน้ำแข็งเบริง และทะเลสาบไวทัสล้วนตั้งชื่อเพื่ออุทิศแก่ตัวเขา

เบริงได้เริ่มต้นในสายการเดินเรือในฐานะกะลาสีเรือมาตั้งแต่อายุ 15 ปี ในระหว่างนั้นเองเขาได้เดินเรือไปนับไม่ถ้วน เก็บเกี่ยวประสบการณ์ที่ได้มาและได้เข้ารับการฝึกกองทัพเรือ ณ กรุงอัมสเตอร์ดัม ในปี 1704 เขาได้เข้าร่วมกองทัพเรือรัสเซียที่กำลังเติบใหญ่ภายใต้การนำของพระเจ้าซาร์ปิออตร์ที่ 1 หลังจากรับราชการทหารเรือมานานอย่างเป็นที่ประจักษ์ในบทบาทที่ไม่เกี่ยวข้องกับการสู้รบตอนช่วงมหาสงครามเหนือ เบริงได้ลาออกจากการรับราชการทหารเรือในปี 1724 เพื่อไม่เป็นที่น่าอับอายโดยภรรยาเขาอันมีที่มาจากยศตำแหน่งของเขาที่ตำเกินไปมาเป็นระยะเวลานานแม้ว่าเขาได้ถูกเลื่อนยศเป็นนาวาเอกก็ตาม แต่ถึงกระนั้นแล้วเขายังคงได้รับอนุญาตที่จะมียศดังกล่าวหลังจากที่เขาได้กลับเข้ามารับราชการทหารเรืออีกครั้งในปีนั้นเอง

พระเจ้าซาร์ได้ทรงแต่งตั้งให้เบริงเป็นผู้นำการสำรวจคัมชัตคาครั้งที่หนึ่ง อันเป็นการเดินทางจากป้อมปราการรัสเซียที่ตั้งอยู่บนคาบสมุทรคัมชัตคาไปยังทิศเหนือเพื่อเขียนแผนที่ของพื้นที่ที่เดินทางผ่านและเป็นการค้นพบว่าทวีปเอเชียและทวีปอเมริกามีพรมแดนติดกันทางบกหรือไม่ เขาได้เดินทางออกจากกรุงเซนต์ปีเตอส์เบิร์กในช่วงเดือนกุมภาพันธ์ ค.ศ. 1725 ร่วมกับคณะผู้สำรวจอีกกว่า 34 คนและได้รับความช่วยเหลือจากผู้มากประสบการณ์อย่างเรือเอก Martin Spanberg และ Aleksei I. Chirikov เมื่อคณะผู้สำรวจได้เดินทางถึงโอคอสต์หลังจากผ่านความยากลำบากมามากมาย เขาได้เดินเรือไปยังคาบสมุทรคัมชัตคาเพื่อต่อเรือใหม่และเดินทางขึ้นทิศเหนือต่อไป ถือเป็นการเดินตามรอยการสำรวจของ Semyon I. Dezhnyov ที่เคยทำไปเมื่อ 80 กว่าปีก่อนและมีการบันทึกเพียงเล็กน้อยเท่านั้น ในเดือนสิงหาคม ค.ศ. 1728 เบริงสรุปได้ว่ามีทะเลกั้นอยู่ระหว่างเอเชียและอเมริกาอย่างชัดเจนแม้ว่าเขาจะไม่ได้เห็นทะเลดังกล่าวก็ตาม ภายหลังจากการสำรวจในครั้งนี้ เขาได้รับเงินทอง ชื่อเสียง และได้เลื่อนยศเป็นพลเรือจัตวา ต่อมาเขาได้เริ่มเตรียมพร้อมสำหรับการสำรวจครั้งต่อไปโดยทันที

เบริงได้กลับมายังโอคอสต์พร้อมกับเสบียง คณะผู้สำรวจ และความทะเยอทะยานที่มีมากกว่าครั้งก่อน และได้ทำการออกเดินเรือสำรวจทวีปอเมริกาเหนือในปี 1741 ระหว่างการสำรวจนั้นเขาได้พบเห็นภูเขา Saint Elias และได้เดินเรือผ่านเกาะโคดีแอก ต่อมาพายุได้โหมกระหน่ำกองเรือสำรวจของเขา แต่อย่างไรก็ดี เบริงได้ทำการเทียบเรือบนเกาะคายักหรือไม่ก็ตรงบริเวณที่ใกล้เคียง เนื่องด้วยสถานการณ์ที่น่ากังวล เบริงจึงจำเป็นที่จะต้องเดินทางกลับ ระหว่างนั้นเองเขาก็ได้จดบันทึกเกี่ยวกับหมู่เกาะอะลูเชียนด้วยเช่นกัน กะลาสีหนึ่งนายได้เสียชีวิตและถูกฝังไว้บนหนึ่งในเกาะของหมู่เกาะอะลูเชียน เบริงได้ตั้งชื่อเกาะนั้นว่า "Shumagin" เพื่อเป็นเกียรติแก่เขา หลังจากนั้นไม่นาน เบริงเองได้เจ็บไข้ได้ป่วยจนเขาไม่สามารถควบคุมเรือของเขาเองได้ ด้วยเหตุนั้นเองเขาจึงได้เทียบเรือเพื่อพักฟื้นตรงบริเวณหมู่เกาะคอมมานเดอร์ที่ตั้งอยู่ทางทิศตะวันตกเฉียงใต้ของทะเลเบริงและไม่มีผู้คนอยู่อาศัยอยู่ ในท้ายที่สุด เมื่อวันที่ 19 ธันวาคม ค.ศ. 1741 เบริงได้เสียชีวิตบนหนึ่งในเกาะเหล่านั้นที่ต่อมาได้เปลี่ยนชื่อเป็น "เกาะเบริง" ตามรายงานแล้ว เบริงเสียชีวิตจากโรคลักปิดลักเปิด แต่เมื่อ ค.ศ. 1991 ในการสำรวจร่วมรัสเซีย-เดนมาร์กเพื่อตรวจสอบกระดูกของเขา ผลปรากฏว่าเขาไม่ได้เสียชีวิตจากโรคลักปิดลักเปิด โดยสาเหตุการเสียชีวิตของเขาที่เป็นไปได้มากที่สุดคือภาวะหัวใจวาย

## อ้างอิง


หมวดหมู่:บุคคลที่เกิดในปี พ.ศ. 2224
หมวดหมู่:นักสำรวจชาวเดนมาร์ก
หมวดหมู่:นักสำรวจชาวรัสเซีย